Kegyelem nektek és békesség Istentől a mi Atyánktól és az Úr Jézus Krisztustól! Ámen

Róm 12, 6-16  
*Mert a nekünk adott kegyelem szerint különböző ajándékaink vannak, eszerint szolgálunk is: aki a prófétálás ajándékát kapta, az a hit szabálya szerint prófétáljon; 7aki a szolgálat ajándékát kapta, az végezze szolgálatát; a tanító a tanítást, 8a vigasztaló a vigasztalást, az adakozó szerénységgel, az elöljáró igyekezettel, a könyörülő pedig jókedvvel.  
9A szeretet ne legyen képmutató. Iszonyodjatok a gonosztól, ragaszkodjatok a jóhoz, 10a testvérszeretetben legyetek egymás iránt gyengédek, a tiszteletadásban egymást megelőzők, 11a szolgálatkészségben fáradhatatlanok, a Lélekben buzgók: az Úrnak szolgáljatok. 12A reménységben örvendezzetek, a nyomorúságban legyetek kitartók, az imádkozásban állhatatosak. 13A szentekkel vállaljatok közösséget szükségeikben, gyakoroljátok a vendégszeretetet. 14Áldjátok azokat, akik üldöznek titeket; áldjátok és ne átkozzátok. 15Örüljetek az örülőkkel, sírjatok a sírókkal. 16Egymással egyetértésben legyetek, ne legyetek nagyratörők, hanem az alázatosakhoz tartsátok magatokat. Ne legyetek bölcsek önmagatok szerint.*

Krisztussal szolgáló Gyülekezet!

Szükségem van rátok! Nem csak azért, mert nekem nem megy egyedül. Nem azért, mert én nem tudok mit csinálni, hanem azért, mert Isten jó rendje az, hogy együtt tudjunk gyülekezetet építeni. Hogy fedezzük fel, hogy együtt kell tudnunk Krisztus közösségében élni és szolgálni. Nem nekem kell valahogy Krisztussal építkezni, meg külön neked, meg külön a harmadiknak, negyediknek, hanem együtt, az Ő szeretetének az egységében. Éppen ezért szeretném ismét kimondani és hangsúlyozni, hogy szükségem van rátok!   
Sem a gyülekezetépítés, sem az istentisztelet, sem a keresztény élet, ezek egyike sem egyszemélyes showműsorok. Ha azzá vállnak, akkor halott az egész. Akkor leépül, szétesik, felbomlik csak a gyülekezet.   
Annyira alapvetőnek tűnik ez, de a gyakorlatunk megint valahogy azt mutatja, hogy nem értjük meg ezt sem.   
Úgy tűnik, hogy arról az oldalról se értjük ezt, hogy nem kell neked mindenben jónak lenned, hogy nem kell neked mindent magadra vállalnod, hogy tényleg elhiggyük, hogy a dolgok menni fognak más által is, rajtad kívül is. Máskor pedig épp azt nem ismerjük fel, vagy épp be önmagunknak sem, hogy mi az, amit igenis megtehetnénk, amire igenis lehetőségünk van, csak némi odaszánással, némi áldozatvállalással jár.   
Pedig egyszerű lenne a „szabály”: Ne hidd el, hogy egyedül vagy, és ne hagyd, hogy bárki is egyedül maradjon!   
Ha ott állsz és látod, hogy nem bírja a terhek súlyát a másik, akkor álldogálás helyett lépj tényleg oda és segíts neki felemelni. Ha pedig te vagy az, aki már nem bírja tartani a súlyokat, akkor pedig kiálts segítségért! Merj szólni és merd meglátni a helyed!  
A gyülekezet épülése, de az életünk maga is, sokkal könnyebben, sokkal gördülékenyebben menne, ha nem játszanánk olyan sokszor a vakot, vagy épp a némát. De, ahogy mondtam a gyakorlat, a töredezettségünk, valamiért mégis azt mutatja, hogy mégis inkább szeretünk álvakok és álnémák lenni. De miért?  
A válasz nem nehéz. Azért, mert erre irányít a gonosz, a kísértés, maga a világ is. Széttöredezettségre, szétforgácsolódásra, elmagányosodásra. Arra, hogy félj a szomszéd ország népétől, hogy félj a saját szomszédodtól, hogy tarts távolságot inkább az utcán, a munkahelyen, hogy otthon is inkább zárkózz be a szobádba, az okostelefonodba, hogy még itt a gyülekezetben is inkább óvatoskodj, ne add ki magad, ne légy őszinte, fordulj inkább csak befelé!  
Nem véletlen, hogy magyarra fordítva épp az az ördögnek megfeleltetett eredeti szó jelentése, hogy *szétdobáló*. Mert, amíg Isten, a jó, az üdvösség: közösséget akar teremteni, addig a gonosz mindig szétdobálni, szétzilálni akar. Épp azért, amiért az emberi világi hatalmak is teszik, mert aki egyedül van, azt sokkal könnyebb rávenni bármire, azt sokkal könnyebb elragadni, elkapni. Ahogyan a ragadozók is teszik a csordában haladó állatokkal – próbálnak leválasztani egyet. Mert a csorda ellen, az élő közösség ellen nincs esélyük, de egyesével már sokkal könnyebb dolguk van a legerősebbek ellen is.   
Hát épp így vagyunk ezzel mi is Testvérek! Ha egyesével küzdünk, ha egyesével próbálunk csak Krisztushoz tartozni, akkor el fog ragadni a kísértés. Mindegy, hogy épp mivel, de biztos, hogy mindünknek, a legerősebbnek tűnőnek is, meg van, meg lesz a gyenge pontja. Egyedül, magányos farkasként se te, se én nem fogunk életben, az örök életben maradni, nem fogunk Krisztusnál, a mi üdvösségünknél megmaradni.  
Most már talán még inkább értitek, hogy miért mondom, hogy „Szükségem van rátok!”. Egyáltalán nem csak azért, mert egyedül elbukok a gyülekezetépítésben, hanem sokkal inkább azért, mert egyedül, a Krisztus közössége nélkül, sokkal könnyebben elbukok én magam a kísértéseim között.   
Szükségünk van egymásra, mert rengeteg értéket hordoz ez a közösség, amivel táplálhatnánk, megerősíthetnénk egymást és ezáltal a közösséget is. Annyi kincsetek van, amiről még talán ti magatok sem álmodtatok. Csak épp ezeket a kincseket nem elásni kellene, minél mélyebbre magunkban, őrizgetni ott mélyen titokban, és nem elásatni kellene a másikkal, nem azt erősíteni, hogy értéktelen, vagy legalábbis kevesebbet ér, hanem segíteni egymásnak a gyarapodásban és a talentumaink felfedezésében.   
Olyannak kellene lennünk, mint Óz-nak a nagy varázslónak a mesében, aki ugyan varázsolni nem tud, de mégis, szinte teljesen újjá varázsolja a hozzá érkező kis csapatot, amikor azt mondja, hogy: de igenis van szíved, van eszed, van bátorságod. Nem csinál mást, mint megerősíti őket szeretettel, amire a saját közösségük is bólogat és immár ők is elismerik, ők is rámutatnak az értékre, a talentumra, amit eddig nem látott magában az adott személy sem.   
Hát ez lenne előttünk is a közösségépítés szolgálata, a gyülekezetépítés egyszerű, de mégis tökéletes útja: mutassunk rá Krisztus szeretetével mindenkinek arra, hogy milyen hihetetlen érték van ott benne, amit ő talán észre sem vesz. Mert Isten mindenkinek ad, csak épp mi vagyunk azok, akik szeretjük épp azt keresni, hogy mivel vagyok én kevesebb, mint a másik, illetve, hogy ő mivel kevesebb, mint én. De Krisztus éppen azt kéri, hogy gyere és hozd ide azt, amid van, nem azt kéri, amid soha nem is volt – azt majd Ő megadja, ha valóban kell.

Az alapigénkben azt olvastuk: „*Mert a nekünk adott kegyelem szerint különböző ajándékaink vannak, eszerint szolgálunk is”* – és ugyan nem mindig látjuk ezt megvalósulni, de ez nem azt jelenti, hogy nem lehetne ez így. Csak épp ahhoz, hogy ez így lehessen, - hogy a különböző ajándékainkkal, amiket itt az apostol el is sorol az igében – ehhez az odaadáshoz az kell, amit aztán később ír is: „*9A szeretet ne legyen képmutató. Iszonyodjatok a gonosztól, ragaszkodjatok a jóhoz, 10a testvérszeretetben legyetek egymás iránt gyengédek, a tiszteletadásban egymást megelőzők, 11a szolgálatkészségben fáradhatatlanok, a Lélekben buzgók: az Úrnak szolgáljatok.”*. Ha ez megvalósul, ha ez az Isteni indulat lesz bennünket, ez a jó indulat, ez az őszinte szeretet, akkor erősödni fog a közösség a Krisztusban, mert mindannyian személy szerint is erősödünk a Krisztusban. Mert az lesz már az alap, hogy nem azt nézegetem, hogy látja-e mindenki, hogy én is arrébb tettem ma már 2 szalmaszálat, már nem magamnak fogok szolgálni, már nem Józsinak, Kálmánnak és Margitnak akarok tetszeni, már nem a családom tradícióit akarom kiszolgálni, már nem a sajátmagam által alacsonyra, vagy épp túl magasra tett lécet akarom megugrani, hanem valóban az Úrnak akarok szolgálni. Valóban neki akarok már tetszeni, ebbe a krisztusi, áldozatkész szeretetbe akarok már belesimulni és nem más elvárásokba.  
Kicsit olyan ez, mint ahogy volt a vidámparkban, vagy épp a Csodák Palotájában is a Torzító Tükrök Termei. És valóban, mintha mi is itt bolyonganánk a világban rengeteg torzító tükörrel találkozva és már elfelednénk, hogy milyen is az igazi alakunk. Aztán ki az ilyen, ki az olyan torzat mondaná szépnek és igazinak, de már nem keresnénk a valóban igazit. Tartjuk egymás elé és tartjuk magunk elé is csak a torz tükreinket, de elfelejtjük keresni az igazit, a krisztusi képet.  
A mi mennyei Atyánk azonban a mai napodon is, meg a holnapin is, jön, hogy törje és törje össze ezeket a torz tükreinket az Ő szeretetével, a Lélek által élővé tett igével. Odavág a képeinknek, a torzításainknak és a torzulásainknak és szól és hív, hogy Rá figyeljünk, hogy az Általa mutatott tükörben vizsgáljuk meg magunkat, a Kegyelmen, a Krisztuson keresztül lássuk meg magunkat és egymást is. Ahogyan az igében is olvastuk: „*16Egymással egyetértésben legyetek, ne legyetek nagyratörők, hanem az alázatosakhoz tartsátok magatokat. Ne legyetek bölcsek önmagatok szerint.”*.  
Ne a saját, hanem Isten tükrét tartsd a világ felé! Mert abban a tükörben nem a kevés, nem a botlás, nem a hiba az, ami hangsúlyt kap, hanem az a szeretet, ami képes egésszé, széppé tenni. Az a tükör, az Úr kegyelme, rámutat nekem, neked és mindenkinek, hogy képesek vagyunk a viszonzást nem váró áldozatra, hogy valójában van erőnk, van időnk, van eszünk és van szívünk az odaadásra, a közös szolgálatra. Hiszen ez nem varázslat, nem csak mese, vagy csak egy álom Kansasből, hanem a Krisztussal megélt valóságos közösség, ami épül, épít, aminek örömmel szánod magad oda teljes szíveddel, teljes lelkeddel és teljes elméddel. Így legyen közöttünk is! Így segítsetek nekem, rajtam és egymáson is! Ámen